浮丘祠
作者：鄭晦
朝代：宋

paragraphs: 青天志欲騎長虹，半生雙眼四海空。
題詩遠寄廣成子，筆力萬仞摇崆峒。
前年鶴背乘天風，翻然回首江之東。
束書歸隠黄山中，山中偶遇浮丘翁。
人生寰宇總過客，呼酒澆愁醉李白。
十畝耕雲種紫芝，酣歌擊石嫌春窄。
招浮丘，乾坤到處堪遨遊。
丈夫有志身徇國，逢時無意干封侯。
皇天恩澤盈遐陬，忍視吳楚森戈矛。
黄金白璧豈足尚，我愛文章有官樣。
長篇欲向庵壁題，憑陵豪氣三千丈。
住庵道人請書壁，禿毫轟雷停不得。
飛香灑雪淋漓濕，一夜寒風瘦蛟泣。